KVALIFISERINGSOPPGAVER 2019

Unge Høyres Eliteprogram er partiets fremste skoleringstilbud. Eliteprogrammet består av to forberedende helger, samt Elitekurset som avholdes på Sundvolden Hotel i Buskerud.

Helgene er samlinger hvor deltakerne skal bli kjente med hverandre og hvor elitegeneralene skal bli kjente med deltakerne. Helgene består av foredrag, oppgaver og ulike øvelser som forbereder deltakerne på Elitekurset.

Selve Elitekurset avholdes i slutten av juni, og er en samling bestående av landets beste foredragsholdere, lærerike oppgaver og uforglemmelige opplevelser – faglig og sosialt.

Eliteprogrammet 2019 vil bli avholdt på følgende tentative datoer:

1. forberedende helg: 01.02.2019 - 03.02.2019
2. forberedende helg: 05.04.2019 - 07.04.2019
Elitekurset: En uke i slutten av juni

Eliteprogrammet får tradisjonen tro en seierspall som består av de tre som i sum har utviklet seg mest, bidratt mest til andres utvikling, og som har vist faglig styrke. Alle deltakerne vil bli tildelt en mentor i perioden de deltar på Eliteprogrammet. Når 2019-kullet får sin avsluttende diplom går de inn i Alumniprogrammet som har samlinger med jevne mellomrom.

Under finner du årets kvalifiseringsoppgaver på temaene politikk, organisasjon, ledelse og kommunikasjon. Når du besvarer disse skal du bruke skrifttype **Times New Roman**, størrelse **12** og linjeavstand **1,5**. Alle dokumenter skal leveres i **Microsoft Word** eller tilsvarende, ikke PDF. I tillegg til oppgavene må du legge ved en CV på maksimalt 1 side og et kort søknadsbrev på maksimalt 1 side.

Når du sender inn CV, motivasjonsbrev og oppgavene skal alle ligge i hvert sitt dokument. Totalt vil det være tre dokumenter å sende inn, med unntak av attester osv.

 Søknadsbrevet skal inneholde:
 • Hva motiverte deg til å søke?
 • Hva er din erfaring fra Unge Høyre og Høyre?
 • Hva er din motivasjon for videre arbeid i Unge Høyre og Høyre?

**Oppgavene vurderes anonymt og avgjør hvem som kommer videre til muntlig intervju. Bruk derfor ikke ditt eget navn på oppgavene, men kun i søknadsbrevet.** Av disse velges Eliten 2019.

Alle vil bli gitt grundig tilbakemelding – uavhengig av hvor langt du kommer i søknadsprosessen. Det forutsettes at søkeren kan delta på alle de tre fysiske samlingene.

Intervjuer vil bli gjennomført i starten av november 2018.

Søknadsfrist: 7. oktober 2018

Oppgavene sendes til organisasjonsrådgiver, Sebastian Otterhals: sebastian@ungehoyre.no

Ta gjerne kontakt dersom du lurer på noe. Lykke til!

**Ola Svenneby og Lasse Fredheim**

*Elitegeneraler 2019*

**Oppgave 1: Politikk**

Velg deg ut en sak fra samarbeidspartiene til Høyre hvor du er mer enig med dem enn standpunktet til Høyre. Argumenter ideologisk for hvorfor nettopp det partiet har mer rett enn Høyre i denne saken. *Maks en A4-side.*

**Oppgave 2: Kommunikasjon**

Velg deg ut en sak som Unge Høyre bør bruke i valgkampen 2019. Skriv en kronikk om hvorfor Unge Høyre mener at denne saken er viktig for akkurat unge velgere.

*Maks 3000 tegn med mellomrom*.

**Oppgave 3: Retorikk**

Unge Høyre skal forsøke å gjøre det bedre i skolevalget i 2019. Skriv et åpningsinnlegg på to minutter hvor du skriver om de sakene, med den retorikken, du synes Unge Høyre burde bruke.

**Oppgave 4: Organisasjon**

Unge Høyre skal gjennomføre en omfattende valgkamp i lokalvalget 2019. I denne oppgaven er du en lokallagsleder i valgkampen.

*Bruk én A4-side på å begrunne de viktigste arbeidsområdene dine.*